“ก.พลังงาน” ถก “กฟผ.-ปตท.” แก้ปมแอลกอฮอล์ขาดตลาด เร่งจัดหา-กระจายถึงปชช. ทั่วปท.
"กระทรวงพลังงาน" ถก "กฟผ.-ปตท." แก้ปมแอลกอฮอล์ขาดตลาด เร่งจัดหา-กระจายถึงปชช.ทั่วประเทศ
"กระทรวงพลังงาน" ถก "กฟผ.-ปตท." แก้ปมแอลกอฮอล์ขาดตลาด เร่งจัดหา-กระจายถึงปชช.ทั่วประเทศ
9 เม.ย. 2563

นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน เปิดเผยว่า วันนี้ (9 เม.ย. ) ได้เรียกผู้บริหาร บริษัท ปตท. จำกัด(มหาชน)​ หรือ PTT และการไฟฟ้าฝ่ายผลิตแห่งประเทศไทย (กฟผ.) ร่วมประชุมเพื่อหาแนวทางแก้ไขปัญหาหลังพบว่า แอลกอฮอล์ทำความสะอาดยังขาดตลาด และมีราคาสูง แม้ว่าทางกระทรวงพลังงานและกระทรวงการคลังจะร่วมกันปลดล็อกให้นำแอลกอฮอล์จาก 26 โรงงานเอทานอลมาจำหน่ายแล้วก็ตาม
โดยที่ประชุมได้ข้อสรุปร่วมกันว่า ทั้ง กฟผ.และ ปตท.จะร่วมกันจัดหาและกระจายแอลกอฮอล์ 70% ให้ ทั่วถึงทั้งประเทศ เน้นกลุ่มคนที่ความจำเป็นเร่งด่วนเฉพาะหน้า เช่น กลุ่มผู้สูงอายุ กลุ่มผู้มีความเสี่ยง กลุ่มผู้ป่วยที่มีโรคประจำตัว เนื่องจากมีความเสี่ยงสูงต่อสถานการณ์การแพร่ระบาดของไวรัสโควิด-19
ทั้งนี้ ด้านการจัดสรรได้ร่วมมือกับกระทรวงสาธารณสุข ดำเนินการผ่านโรงพยาบาลส่งเสริมสุขภาพตำบล (รพ.สต.) และเครือข่าย อาสาสมัครสาธารณสุขประจำหมู่บ้าน (อสม.) ทั่วประเทศ เนื่องจากเป็นผู้มีข้อมูลด้านต่าง ๆ ทั่วถึง
สำหรับการจัดหานั้น ทางกระทรวงพลังงาน ได้ประสานงานกับ 26 โรงงานเอทานอล โดยพบว่า มีบางโรงงาน สามารถผลิตแอลกอฮอล์ 70% ได้ แล้ว ทางกระทรวงพลังงาน โดย ปตท.-กฟผ.จะเข้าไปรับซื้อจากทางโรงงาน และร่วมกระจายไปยัง รพ.สต. และอสม. คาดว่าจะมีความชัดเจนภายในสัปดาห์หน้า
โดยจะใช้งบรวม 120 ล้านบาท สำหรับการจัดหาแอลกอฮอล์ 70% ในปริมาณประมาณ 8 หมื่นลิตร/วัน และจะแจกเป็นเวลา 30 วัน รวมปริมาณทั้งหมดประมาณ 2.4 ล้านลิตร
นายสนธิรัตน์ กล่าวเพิ่มเติมว่า พล.อ.ประยุทธ์ จันทร์โอชา นายกรัฐมนตรี แสดงความเป็นห่วง และทราบว่าประชาชนต้องการแอลกอฮอล์เป็นอย่างมาก จึงได้กำชับกระทรวงพลังงานให้หาวิธีการกระจายแอลกอฮอล์ถึงประชาชนให้มากที่สุด
โดยแนวทางล่าสุดที่ให้ปตท.-กฟผ.ร่วมจัดหาแอลกอฮอล์ครั้งนี้ ก็จะเข้าไปถึงทุกหมู่บ้าน และกลุ่มคนที่มีความจำเป็นเร่งด่วนเฉพาะหน้า เชื่อมั่นว่าจะเป็นส่วนช่วยชาวบ้านและให้เข้าถึงแอลกอฮอล์ 70% ที่เป็นส่วนสำคัญในการป้องกันและต่อสู้โรคโควิด-19